Komisijos Reglamentas (EB) Nr. 1779/2002
2002 m. spalio 4 d.
dėl Bendrijos užsienio prekybos ir valstybių narių prekybos statistiniams duomenims skirtos šalių ir teritorijų nomenklatūros
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1995 m. gegužės 22 d. Tarybos reglamentą (EB) Nr. 1172/95 dėl statistinių duomenų apie Bendrijos ir jos valstybių narių prekybą su valstybėmis, kurios nėra narės [1], su paskutiniais pakeitimais, padarytais Reglamentu (EB) Nr. 374/98 [2], ypač į jo 9 straipsnį,
kadangi:
(1) pagal Reglamento (EB) Nr. 1172/95 9 straipsnį šalių ir teritorijų nomenklatūros įdiegimas yra Komisijos pareiga;
(2) tokios nomenklatūros redakcija, kuri įsigalioja nuo 2002 m. sausio 1 d., buvo išdėstyta Komisijos reglamento (EB) Nr. 2020/2001 priede [3];
(3) abėcėlinis šalių ir teritorijų kodavimas remiasi galiojančiu ISO alfa 2 standartu, kadangi jis atitinka Bendrijos teisės aktų reikalavimus. Be to, valstybėms narėms reikėtų skirti pereinamąjį laikotarpį, per kurį jos galėtų prisiderinti prie padarytų pakeitimų. Siekiant aiškumo būtina, kad šis pereinamasis laikotarpis baigtųsi įsigaliojus Bendrojo administracinio dokumento taisykles patikslinančioms nuostatoms;
(4) kadangi šiame reglamente numatytos priemones atitinka Prekybos su ES nepriklausančiomis šalimis statistinių duomenų komiteto nuomonę,
PRIĖMĖ ŠĮ REGLAMENTĄ:
1 straipsnis
Bendrijos užsienio prekybos ir valstybių narių prekybos statistiniams duomenims skirtos šalių ir teritorijų nomenklatūros redakcija, kuri įsigalioja nuo 2003 m. sausio 1 d., yra išdėstyta šio dokumento priede.
2 straipsnis
Šis reglamentas įsigalioja 2003 m. sausio 1 d.
Kol įsigalios Komisijos reglamento (EEB) Nr. 2454/93 [4] 37 ir 38 priedus patikslinančios nuostatos, valstybės narės gali naudoti šio reglamento priede nurodytus triženklius skaitmeninius kodus.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. spalio 4 d.